**A helyi adókról szóló 1990. évi C. törvény módosítása**

1. A helyi adókról szóló 1990. évi C. törvény (a továbbiakban Htv.) 40/A. § (1) bekezdés *b)* pontja helyébe a következő rendelkezés lép:

*(A székhely, illetőleg a telephely szerinti önkormányzathoz az adóévre fizetendő adóból, legfeljebb azonban annak összegéig terjedően – a (2) bekezdésben meghatározott módon – levonható az adóalany által)*

„*b)* a ráfordításként, költségként az adóévben elszámolt, a belföldön és külföldön autópályák, autóutak és főutak használatáért fizetendő, megtett úttal arányos díj, illetve az autópályák, autóutak és főutak használatáért fizetendő használati díj (a továbbiakban együtt: útdíj) 7,5%-a.”

1. A Htv. 42. § (1) bekezdése helyébe a következő rendelkezés lép:

„(1) Az adóalanynak nem kell az iparűzési adóról adóbevallást benyújtani az önkormányzati adóhatósághoz, ha az adórendelet mentességi, kedvezményi szabálya alapján adófizetési kötelezettség nem terheli.”

1. A Htv. 42/B. § (2) bekezdése helyébe a következő rendelkezés lép:

„(2) A kincstár a hozzá beérkezett adatokat és elérhetőségi információkat feldolgozza és a honlapján – települések (a fővárosban a fővárosi, illetve kerületi önkormányzatok) szerinti bontásban – elektronikus úton feldolgozható és letölthető formátumban is közzéteszi. A kincstár a honlapján közzétett adatokat és elérhetőségi információkat az önkormányzati adóhatóságoktól az (1) bekezdés szerint beérkezett adatokkal havonta, az önkormányzati adóhatóság adatszolgáltatását követő hónap 5. napjáig módosítja.”

1. A Htv. V. Fejezete a következő alcímmel egészül ki:

*„Helyi iparűzési adóbevallás-benyújtás az állami adóhatósághoz*

42/D. § (1) Az adózó az állandó jellegű helyi iparűzési adóról szóló adóbevallási kötelezettségét a PM rendelet szerinti bevallási nyomtatványon az állami adóhatósághoz az általános nyomtatványkitöltő program alkalmazásával is teljesítheti.

(2) Az állami adóhatóság a hozzá beérkezett, (1) bekezdés szerint adóbevallást – tartalmi és formai vizsgálat nélkül, a befogadó nyugta kiadásával – az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul elektronikus úton, illetve, ha az önkormányzati adóhatóság az elektronikus úton történő adatfogadás technikai feltételeit nem biztosítja, akkor 5 munkanapon belül postai szolgáltató útján megküldi. Az állami adóhatósághoz határidőben benyújtott adóbevallást az önkormányzati adóhatóságnál teljesítettnek kell tekinteni.”

1. A Htv.
2. 14. § (1) bekezdésében a *„jogerőre emelkedését”* szöveg helyébe a *„jogerőre emelkedését**vagy a használatbavétel tudomásulvételét”* szöveg,
3. 39/B. § (9) bekezdésében a *„15 napon belül vagy január 15-ig”* szövegrész helyébe a *„45 napon belül vagy február 15-ig”* szöveg,
4. 44. § (2) bekezdésében a *„2016. január 1-jétől”* szövegrész helyébe a *„2017. október 1-jétől”* szöveg,
5. 52. § 16. pont *g)* alpontjában az *„a halászatról és horgászatról”* szövegrész helyébe az *„a halgazdálkodásról és a hal védelméről”* szöveg

lép.

1. Hatályát veszti a Htv. 39/B. § (6) bekezdés *a)* pontja.

**INDOKOLÁS**

**A helyi adókról szóló 1990. évi C. törvény módosítása**

A hatályos szabályozás alapján a belföldi elektronikus útdíj-köteles úthálózat használatáért megfizetett és ráfordításként, költségként elszámolt e-útdíj 7,5%-a 2013. július 1-jétől levonható a fizetendő iparűzési adóból. A Javaslat a ráfordításként, költségként elszámolt külföldön megfizetett útdíj, valamint az autópályák, autóutak és főutak használatáért az autóbuszok után hazánkban megfizetett úthasználati díj 7,5 %-át is levonhatóvá teszi az iparűzési adóból.

A Javaslat az adminisztrációs terhek csökkentése érdekében mentesíti azokat az adóalanyokat az adóévi iparűzési adóbevallás benyújtásának kötelezettsége alól, amelyeket az önkormányzati adórendelet mentességi, kedvezményi szabálya alapján az adóévre adófizetési kötelezettség nem terhel. (A hatályos rendelkezés – mely rendelkezik arról, hogy két részletben kell megfizetni a kivetéses helyi adót – felesleges, tekintve, hogy a helyi adófizetés esedékességét és gyakoriságát az Art. szabályozza.)

A hatályos szabályozás alapján a kincstár a hozzá beérkezett – a helyi adó mértékére, a rendeleti kedvezmény és mentesség tartalmára vonatkozó – adatokat és az önkormányzati adóhatóság elérhetőségi információit – települések (fővárosban a fővárosi, illetve a kerületi önkormányzat) szerinti bontásban – dolgozza fel és teszi közzé honlapján. A Javaslat szerint a kincstár az adatokat a honlapján úgy teszi közzé, hogy az adózó azokat – igénye szerint – elektronikus úton letölthesse, csoportosítsa és táblázatos formába rendezze. Fontos azonban továbbra is hangsúlyozni, hogy a kincstár honlapján elérhető „adatállomány” nem hiteles nyilvántartás, azt az adózó az adóigazgatási eljárásban (pl. az iparűzési adóbevallás elkészítésekor) saját felelősségére használhatja fel.

Az állandó jellegű iparűzési adóban – különösen a több (száz/ezer) telephellyel rendelkező – adózók számára adminisztrációs többletterhet okoz, hogy a bevallási nyomtatványokat jellemzően papír alapon önkormányzati adóhatóságonként beszerezzék és benyújtsák, illetőleg az elektronikus bevallásbenyújtást – több esetben önkormányzati adóhatóságonként eltérő elektronikus bevallás-benyújtást biztosító számítógépes program miatt – egységes elvek szerint teljesítsék.

A Javaslat az adózók számára lehetővé teszi, hogy az adóévi bevallási kötelezettséget az állami adóhatósághoz, az általános nyomtatványkitöltő program alkalmazásával teljesítsék. Ezen adózói adminisztrációs tehercsökkentést szolgáló módosítás nem érinti a települési önkormányzati adóhatóság adóigazgatási hatáskörét, továbbá az iparűzési adóból származó bevétel változatlanul a települési önkormányzat saját bevétele, az adót az önkormányzati adóhatóság számlájára kell megfizetni.

A Javaslat szerint az állami adóhatóság a hozzá beérkezett adóbevallást – tartalmi és formai vizsgálat nélkül, a befogadó nyugta kiadásával – az adóalany székhelye, telephelye(i) szerinti önkormányzati adóhatóság részére haladéktalanul elektronikus úton, illetve, ha az elektronikus úton történő adatfogadás technikai feltételeit az önkormányzat nem biztosítja, akkor 5 munkanapon belül postai szolgáltató útján megküldi. A Javaslat külön rögzíti, hogy az állami adóhatósághoz határidőben benyújtott iparűzési adóbevallás az önkormányzati adóhatóságnál jogszerűen teljesítettnek tekintendő. E rendelkezés 2017. január 1-jével lép hatályba.

1. A hatályos szabályok szerint az építéshatóság nem minden esetben hoz döntést az építmény használatba vételéről, bizonyos esetekben csak tudomásul veszi a használatba vételt. A Javaslat e helyzetet képezi le az építményadó-kötelezettség keletkezésére vonatkozó rendelkezés módosításával.

2. A Javaslat a kata-alany adóévi tételes iparűzési adóalap-megállapításról való döntéséhez további 30 napot biztosít. Az ilyen egyszerűsített iparűzési adóalap-megállapítás választásáról tehát a kata-alany a kata-alannyá válásától számított 45. napig vagy az adóév február 15-éig tehet változás-bejelentést az adóhatósághoz.

3. Jelenleg – a fővárosi önkormányzati adóhatóság és két kerületi önkormányzati adóhatóság kivételével – valamennyi önkormányzati adóhatóság a kincstár által fejlesztett adófeldolgozó programot köteles használni. 2016. január 1-jéig azonban az említett három önkormányzati adóhatóságnak is át kell állnia a kincstár által ingyenes biztosított állami adófeldolgozó programrendszer használatára. Az érintett önkormányzati adóhatóságok esetében – azok nagyságára tekintettel – az átállás hosszabb felkészülési időt vesz igénybe. Ezért a Javaslat a kincstári adó-feldolgozóprogram kötelező alkalmazását 2016. január 1-je helyett 2017. október 1-jétől határozza meg.

4 A Javaslat a hatályos ágazati szabályra hivatkozik a telek fogalmába nem tartozó földterület esetében.

Adminisztrációs egyszerűsítés érdekében az önkormányzatoktól érkezett javaslatnak megfelelően nem kell bevallást benyújtani a tételes iparűzési adót fizető kata-alanynak, ha KATA alanyisága bármely okból megszűnik vagy szünetel.